नारदपुराणम्- पूर्वार्धः/अध्यायः १०६
ब्रह्मोवाच ।।
श्रृणु वत्स मरीचे त्वं पुराणं कूर्मसंज्ञकम् ।।
लक्ष्मीकल्पानुचरितं यत्र कूर्मवपुर्हरिः ।। १०६-१ ।।

धर्मार्थकाममोक्षाणां माहात्म्यं च पृथक्पृथक् ।।
इंद्रद्युम्नप्रसंगेन प्राहर्षिभ्यो दयान्वितः ।। १०६-२ ।।

तत्सप्तदशसाहस्रं सुचतुः संहितं शुभम् ।।
यत्र ब्राह्माः पुरा प्रोक्ता धर्मा नानाविधा मुने ।। १०६-३ ।।

नाननाकथाप्रसंगेन नृणां सद्गतिदायकाः ।।
तत्र पूर्वविभागे तु पुराणोपक्रमः पुरा ।। १०६-४ ।।

लक्ष्मींद्रद्युम्नसंवादः कूर्म्मर्षिगणसंकथा ।।
वर्णाश्रमाचारकथा जगदुत्पत्तिकीर्तनम् ।। १०६-५ ।।

कालसंख्या समासेन लयांते स्तवनं विभोः।।
ततः संक्षेपतः सर्गः शांकरं चरितं तथा ।। १०६-६ ।।

सहस्रनाम पार्वत्या योगस्य च निरूपणम् ।।
भृगुवंशसमाख्यानं ततः स्वायम्भुवस्य च ।। १०६-७ ।।

देवादीनां समुत्पत्तिर्दक्षयज्ञाहतिस्ततः ।।
दक्षसृष्टिकथा पश्चात्कश्यपान्वयकीर्तनम् ।। १०६-८ ।।

आत्रेयवंशकथनं कृष्णस्यं चरितं शुभम् ।।
मार्तंडकृष्णसंवादो व्यासपाण्डवसंकथा ।। १०६-९ ।।

युगधर्मानुकथनं व्यासजैमिनिकीर्तनम् ।।
वाराणस्याश्च माहात्म्यं प्रयागस्य ततः परम् ।। १०६-१० ।।

त्रैलोक्यवर्णनं चैव वेदशाखानिरूपणम् ।।
उत्तरेऽस्या विभागे तु पुरा गीतैश्वरी ततः ।। १०६-११ ।।

व्यासगीता ततः प्रोक्ता नानाधर्मप्रबोधिनी ।।
नानाविधानां तीर्थानां माहात्म्यं च पृथक् ततः ।। १०६-१२ ।।

प्रतिसर्गप्रकथनं ब्राह्मीयं संहिता स्मृता ।।
अतः परं भागवतीसंहितार्थ निरूपणम् ।। १०६-१३ ।।

कथिता यत्र वर्णानां पृथक्वृत्तिरुदाहृता ।।
पादऽस्याः प्रथमे प्रोक्ता ब्राह्मणानां व्यवस्थितिः ।। १०६-१४ ।।

सदा चागत्मिका वत्स भोगसौख्यविवर्द्धनी ।।
द्वितीये क्षत्त्रियाणां तु वृत्तिः सम्यक्प्रकीर्तिता ।। १०६-१५ ।।

यया त्वाश्रितया पापं विधूयेह व्रजेद्दिवम् ।।
तृतीये वैश्यजातीनां वृत्तिरुक्ता चतुर्विधा ।। १०६-१६ ।।

यया चरितया सम्यग्लभे गतिमुत्तमाम् ।।
चतुर्थेऽस्यास्तथा पादे शूद्रवृत्तिरुदाहृता ।। १०६-१७ ।।

यया संतुष्यति श्रीशो नृणां श्रेयोविवर्द्धनः ।।
पंचमेऽस्यास्ततः पादे वृत्तिः संकरजोदिता ।। १०६-१८ ।।

यया चरितयाप्नोति भाविनीं गतिमुत्तमाम् ।।
इत्येषा पंचपद्युक्ता द्वितीया संहिता मुने ।। १०६-१९ ।।

तृतीयात्रोदिता सौरी नॄणां कार्यविधायिनी ।।
षोढा षट्कर्मसिर्द्धि बोधयन्ती च कामिनाम् ।। १०६-२० ।।

चतुर्थीवैष्णवो नाम मोक्षदा परिकीर्तिता ।।
चतुष्पदी द्विजातीनां साक्षाद्ब्रह्मस्वरूरिणी ।। १०६-२१ ।।

ताः क्रमात्षट्चतुर्द्वीषुसाहस्राः परिकीर्तिताः ।। १०६-२२ ।।

एतत्कूर्मपुराणं तु चतुर्वर्गफलप्रदम् ।।
पठतां श्रृण्वतां नॄणां सर्वोत्कृष्टगतिप्रदम् ।। १०६-२३ ।।

लिखित्वैतत्तु यो भक्त्या हेमकूर्मसमन्वितम् ।।
ब्राह्मणायायने दद्यात्स याति परमां गतिम् ।। १०६-२४ ।।

इति श्रीबृहन्नारदीयपुराणे पूर्वभागे बृहदुपाख्याने चतुर्थपादे कूर्मपुराणानुक्रमणीकथनं नाम षडुत्तरशततमोऽध्यायः ।। १०६ ।।

नारदपुराणम्- पूर्वार्धः